ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3237/97 υποβολή: Μιχαήλ Παπαγιαννάκης (GUE/NGL) προς την Επιτροπή (20 Οκτωβρίου 1997)

Θέμα: Χρηματοδότηση Μελετών Περιβαλλοντικών Επιπτώσεων

Σύμφωνα με δημοσιεύματα έγκυρων ελληνικών εφημερίδων, χιλιάδες μελέτες περιβαλλοντικών επιπτώσεων σύμφωνα με την οδηγία 85/337/ΕΟΚ ((EE L 175 της 05.07.1985, σελ. 40)) και από το 1990 έως σήμερα, έχουν ανατεθεί σε τρίτους, άσχετους με το αντικείμενο ιδιώτες με αμφίβολο αποτέλεσμα ως προς την ποιότητά τους και με συνέπεια ή να κινδυνεύουν να καθηλωθούν πολλά δημόσια έργα ή να γίνουν με μη αναστρέψιμα αποτελέσματα.

Ερωτάται η Επιτροπή:

1. Πόσες μελέτες περιβαλλοντικών επιπτώσεων έχει χρηματοδοτήσει στην Ελλάδα για την περίοδο 1990-1997;

2. Σε τί ύψος συνολικά έφθασε η χρηματοδότηση αυτών των μελετών;

3. Ποιοί ανέλαβαν την εκπόνησή τους και ποιά ήταν τα αποτελέσματά τους σε σχέση με τους επιδιωκόμενους στόχους;

4. Πρόκειται να προβεί σε ελέγχους για την ορθή ή μη αξιοποίηση των κονδυλίων που η ίδια έχει διαθέσει για την εκπόνηση ΜΠΕ στην Ελλάδα; και

5. Εάν σε περίπτωση διαπίστωσης ατασθαλιών προτίθεται να ζητήσει τα «αχρεωστήτως καταβληθέντα»;

Απάντηση της κας Bjerregaard εξ ονόματος της Επιτροπής (10 Δεκεμβρίου 1997)

Η πραγματοποίηση και η χρηματοδότηση μελετών περιβαλλοντικών επιπτώσεων, στο πλαίσιο της διαδικασίας για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, σύμφωνα με την οδηγία 85/337/ΕΟΚ, αποτελεί ευθύνη του κυρίου του έργου, ενώ ο έλεγχος της τήρησης της διαδικασίας αποτελεί αρμοδιότητα των αρχών, ήτοι, για τη μεταφορά της οδηγίας στην Ελλάδα, του Υπουργείου Περιβάλλοντος και Δημοσίων Έργων. Στην περίπτωση έργων που δεν χρηματοδοτούνται από την Κοινότητα, η Επιτροπή δεν επεμβαίνει στη διαδικασία, ούτε για να ελέγξει, ούτε για να αξιολογήσει τις μελέτες, αλλά απαιτεί την συμμόρφωση με την προαναφερθείσα οδηγία και επεμβαίνει σε περίπτωση κακής εφαρμογής της.

Όσον αφορά τα σχέδια δημοσίων και ιδιωτικών έργων, τα οποία συγχρηματοδοτούνται στο πλαίσιο των υφισταμένων κοινοτικών προγραμμάτων, το κόστος της περιβαλλοντικής μελέτης, η οποία αποτελεί την πρώτη φάση της διαδικασίας περιβαλλοντικής αξιολόγησης, είναι επίσης επιλέξιμο για συγχρηματοδότηση και συνιστά τμήμα του συνολικού κόστους του έργου. Για το λόγο αυτό, είναι αδύνατον για την Επιτροπή να γνωρίζει τον αριθμό, το συνολικό κόστος ή τους συντάκτες των μελετών που έχουν καταρτισθεί μεταξύ 1990 και 1997.

Εντούτοις, σύμφωνα με την αρχή της επικουρικότητας, η ευθύνη για τη διεξαγωγή της διαδικασίας περιβαλλοντικής αξιολόγησης, όπως άλλωστε και για την εκτέλεση του έργου, αποτελεί αρμοδιότητα των ενδιαφερομένων αρχών.
ΓΡΑΠΤΗ ΕΡΩΤΗΣΗ E-3118/97 υποβολή: Leonie van Bladel (UPE) προς το Συμβούλιο (9 Οκτωβρίου 1997)

Θέμα: Οδηγίες σχετικά με τα συνταξιοδοτικά καθεστώτα

1. Συμμερίζεται το Συμβούλιο το φόβο που εκφράζουν πολυάριθμες ενώσεις ότι η καθιέρωση του Euro θα οδηγήσει σε αισθητή μείωση της αξίας ενός μεγάλου αριθμού συντάξεων στην Ευρωπαϊκή Ένωση;

2. Έχει λάβει γνώση το Συμβούλιο των δηλώσεων του πρώην Ολλανδού υφυπουργού Οικονομικών και νυν προέδρου της KBO (Καθολικής Ένωσης Ηλικιωμένων Ατόμων) ο οποίος ανέφερε ότι οι διεκδικήσεις των μισθωτών στην Γαλλία και την Ιταλία θα μπορούσαν να οδηγήσουν σε πληθωρισμό του ευρωπαϊκού νομίσματος επειδή, στις χώρες αυτές, οι συντάξεις χρηματοδοτούνται άμεσα από τα φορολογικά έσοδα και οι δεν θα είναι σε θέση να καταβάλλουν τις συντάξεις «baby boom» χωρίς να αυξήσουν τους φόρους;

3. Αντιλαμβάνεται το Συμβούλιο ότι το γεγονός αυτό θα μπορούσε να έχει ως συνέπεια το να χάσουν (μακροπρόθεσμα) αισθητά την αξία τους τα αποθέματα των συνταξιοδοτικών ταμείων σε ορισμένες χώρες της Ευρωπαϊκής Ένωσης, κυρίως στη Γερμανία και τις χώρες του Benelux; Εάν ναι ποιές πρωτοβουλίες προτίθεται να αναλάβει το Συμβούλιο προς αποφυγή παρομοίων ανεπιθύμητων συνεπειών;

4. Είναι διατεθειμένο το Συμβούλιο να ζητήσει από την Επιτροπή να υποβάλει προτάσεις οδηγίας, οι οποίες να καθορίζουν τους όρους που θα πρέπει να πληρούν όλα τα συνταξιοδοτικά καθεστώτα των κρατών μελών, ούτως ώστε να καταστεί δυνατή η ορθή σύγκριση της αξίας των εν λόγω συντάξεων;

Απάντηση (19 Ιανουαρίου 1998)

1., 2. και 3. Το Συμβούλιο δεν συμμερίζεται την άποψη ότι αυτή καθ'εαυτή η καθιέρωση του Euro θα επηρεάσει την αξία των υφισταμένων συνταξιοδοτικών καθεστώτων στα κράτη μέλη, ή θα προκαλέσει πληθωρισμό υποσκάπτοντας την αγοραστική αξία των συντάξεων. Αντιθέτως, στόχος των διατάξεων της Συνθήκης είναι να εγγυηθούν ότι το ευρώ θα είναι νόμισμα χαμηλών πληθωριστικών τάσεων, το δε Συμβούλιο εξέδωσε τελευταία δεσμευτικούς κανόνες, στα πλαίσια του Συμφώνου σταθερότητας και Ανάπτυξης, προκειμένου να διασφαλίσει την τήρηση χρηστών δημοσιονομικών πολιτικών στα κράτη μέλη κατά την τρίτη φάση της ΟΝΕ, καταργώντας κατ'αυτόν τον τρόπο τις σχετικές πληθωριστικές πιέσεις.

4. Το θέμα της ενδεχόμενης μεταρρύθμισης των συνταξιοδοτικών συστημάτων των κρατών μελών μελετάται στα πλαίσια της Επιτροπής Οικονομικής Πολιτικής κυρίως από την άποψη των δημογραφικών μεταβολών. Ωστόσο, αυτή η επιτροπή δεν έχει ακόμη καταλήξει σε συμπεράσματα σχετικά με το εξεταστέο από το Συμβούλιο θέμα. Περαιτέρω, το ίδιο το Ευρωπαϊκό Κοινοβούλιο, στο ψήφισμά του για τα κριτήρια σύγκλισης για την ΟΝΕ και τη χρηματοδότηση ασφαλιστικών συστημάτων, κάλεσε πρόσφατα την Επιτροπή να του υποβάλει έκθεση για τις δημογραφικές τάσεις σε σχέση προς τις διάφορες μορφές των υφισταμένων συνταξιοδοτικών συστημάτων. Το θέμα εξετάσθηκε σε συζήτηση προσανατολισμού κατά τη σύνοδο του Συμβουλίου (Εργασία και Κοινωνικές Υποθέσεις) που διεξήχθη στο Λουξεμβούργο στις 12 Ιουνίου 1997.
ΓΡΑΠΤΗ ΕΡΩΤΗΣΗ E-3736/97 υποβολή: Yves Verwaerde (PPE) προς την Επιτροπή (21 Νοεμβρίου 1997)

Θέμα: Βοήθεια στα θύματα των προσφάτων γεγονότων στο Κογκό

Μήπως η Ευρωπαϊκή Επιτροπή έχει προβλέψει να παράσχει χρηματοδοτική ενίσχυση υπέρ των θυμάτων των προσφάτων γεγονότων στο Κογκό;

Εάν ναι, μπορεί να παράσχει αξιολόγηση των ήδη αναληφθεισών δράσεων καθώς και να αναφέρει σε ποιές ακριβώς ενέργειες έχουν διατεθεί οι αντίστοιχες χρηματοδοτικές ενισχύσεις;

Κοινή απάντηση του κ. Pinheiro εξ ονόματος της Επιτροπής στις γραπτές ερωτήσεις E-3736/97 και E-3738/97 (16 Δεκεμβρίου 1997)

Η θέση της Επιτροπής για τα πρόσφατα πολιτικά γεγονότα στο Κονγκό (Μπραζαβίλ) περιλαμβάνεται στη δήλωση της προεδρίας του Συμβουλίου, η οποία εκφράσθηκε εξ ονόματος της Ένωσης και δημοσιεύθηκε στις 3 Νοεμβρίου 1997. Η δήλωση αυτή αποστέλλεται κατευθείαν στο Αξιότιμο Μέλος του Κοινοβουλίου, καθώς και στη Γραμματεία του Κοινοβουλίου.

Με την ευκαιρία αυτή, η Επιτροπή επιθυμεί να τονίσει ότι προέβη, ήδη από την αρχή των στρατιωτικών επιχειρήσεων, σε χρηματοδοτήσεις επείγουσας ανθρωπιστικής βοήθειας τεσσάρων οργανώσεων και συγκεκριμένα: Γιατροί χωρίς σύνορα (Γαλλία και Κάτω Χώρες), Γιατροί του Κόσμου (Γαλλία), Secours catholique (Γαλλία) και Διεθνής Επιτροπή Ερυθρού Σταυρού. Τα προγράμματα αυτά επέτρεψαν την κάλυψη κατά τη διάρκεια της διένεξης και μέχρι στιγμής των εξόδων πρώτης ανάγκης για τα πλέον ευάλωτα μετατοπισθέντα άτομα δηλαδή περίπου 350.000 άτομα.

Η Επιτροπή παρακολουθεί με προσοχή την κατάσταση επιτόπου σε συνεργασία με τις κύριες ανθρωπιστικές οργανώσεις, ιδίως όσον αφορά την υδροδότηση της Μπραζαβίλ.

Οι χρηματοδοτήσεις που έχουν χορηγηθεί μέχρι σήμερα καλύπτουν πολλούς τομείς και ανέρχονται σε ποσό περίπου 10 εκατ. ECU, λαμβανομένων υπόψη των χρηματοδοτήσεων του παγκόσμιου επισιτιστικού προγράμματος.
ΓΡΑΠΤΗ ΕΡΩΤΗΣΗ P-3584/97 υποβολή: Ilona Graenitz (PSE) προς την Επιτροπή (6 Νοεμβρίου 1997)

Θέμα: Ηρώδεια πριμοδότηση

Το Συμβούλιο Υπουργών Γεωργίας συμφώνησε στο Λουξεμβούργο να παρατείνει μέχρι τις αρχές Δεκεμβρίου του 1998 την «ηρώδεια πριμοδότηση» για τη θανάτωση νεογέννητων μόσχων, μέχρι και τριών εβδομάδων, παρά τις δεοντολογικής υφής επιφυλάξεις της Γερμανίας, της Αυστρίας, της Δανίας και της Σουηδίας.

Ποιά είναι η άποψη της Επιτροπής σχετικά με την εν λόγω πριμοδότηση;

Συμβιβάζεται η «ηρώδεια πριμοδότηση», η οποία έχει οδηγήσει σε πολυάριθμες μεταφορές μόσχων από τη Γερμανία στη Γαλλία, με την κοινοτική οδηγία για τις μεταφορές ζώων;

Υπάρχουν, κατά την άποψη της Επιτροπής, δυνατότητες για την απαγόρευση αυτών των μεταφορών που έχουν ως στόχο την είσπραξη της πριμοδότησης;

Ποιά μέτρα εξετάζονται ως εναλλακτική λύση στην «ηρώδεια πριμοδότηση»;

Απάντηση του κ. Fischler εξ ονόματος της Επιτροπής (15 Δεκεμβρίου 1997)

Το 1992, στα πλαίσια της μεταρρύθμισης της οργάνωσης αγοράς βοείου κρέατος, το Συμβούλιο ενέκρινε την εισαγωγή πριμοδότησης για τη μεταποίηση των μόσχων, προκειμένου να αποφευχθεί ο κίνδυνος συσσώρευσης πλεονασμάτων στον τομέα του βοείου κρέατος. Ωστόσο, το μέτρο εφαρμόστηκε μόνο για μεταβατική περίοδο δύο ετών, μέχρι το Μάρτιο του 1996, οπότε προέκυψε το πρόβλημα της σπογγώδους εγκεφαλοπάθειας των βοειδών (ΣΕΒ). Δυστυχώς, στην ήδη κορεσμένη αγορά βοείου κρέατος, δεν είναι δυνατό να βρεθούν αγοραστές για τους μόσχους που αναφέρονται στην ερώτηση. Η Επιτροπή θεωρεί ότι η πάχυνση των υπό εξέταση μόσχων και η συσσώρευση πλεονάσματος βοείου κρέατος, που επιβαρύνουν τον φορολογούμενο, δεν αποτελούν ρεαλιστική εναλλακτική λύση.

Η πριμοδότηση για τη μεταποίηση των μόσχων βρίσκεται σε πλήρη συμφωνία με την οδηγία 91/628/ΕΟΚ για την προστασία των ζώων κατά τη μεταφορά ((ΕΕ L 340 της 11.12.1991, όπως τροποποιείται από την οδηγία 95/29/ΕΚ, ΕΕ L 148 της 30.06.1995 )), υπό την προϋπόθεση ότι η μεταφορά των ζώων γίνεται βάσει των διατάξεων της οδηγίας.

Η Επιτροπή έχει εξετάσει εις βάθος το ενδεχόμενο να διακοπεί η μεταφορά των εν λόγω μόσχων, γεγονός που οδηγεί στο συλλογισμό ότι ένα τέτοιο μέτρο είναι πιθανό να προκαλέσει σοβαρές αντιδράσεις, στο πλαίσιο της αρχής της ελεύθερης διακίνησης των αγαθών, καθώς και υπό την προϋπόθεση τήρησης του συνόλου της κοινοτικής νομοθεσίας σχετικά με τη μεταφορά των ζώων.

Όταν τα κράτη μέλη ενέκριναν μέτρα για την αποκατάσταση της ισορροπίας στον τομέα του βόειου κρέατος τον Οκτώβριο του 1996, εισήγαγαν πριμοδότηση πρώιμης εμπορίας, για τη μείωση της παραγωγής κόκκινου κρέατος, η οποία ενθαρρύνει τους παραγωγούς βοείου κρέατος να μειώνουν το τελικό βάρος των μόσχων κρεατοπαραγωγής και να αυξάνουν, παράλληλα, τον πραγματικό αριθμό των εκτρεφόμενων μόσχων. Κάθε κράτος μέλος δύναται να επιλέξει μεταξύ της πριμοδότησης για τη μεταποίηση των μόσχων και της πριμοδότησης πρώιμης εμπορίας.
ΓΡΑΠΤΗ ΕΡΩΤΗΣΗ E-3100/97 υποβολή: Ben Fayot (PSE) προς την Επιτροπή (2 Οκτωβρίου 1997)

Θέμα: Πώληση εφημερίδων στα περίπτερα του Ευρωπαοκού Κοινοβουλίου

Παρά τις προσπάθειές τους, οι εφημερίδες του Λουξεμβούργου δεν βρίσκουν αγοραστή, ούτε στα περίπτερα του Ευρωπαϊκού Κοινοβουλίου στο Στρασβούργο και τις Βρυξέλλες ούτε στα περίπτερα της Επιτροπής στις Βρυξέλλες.

Τούτο οφείλεται προφανώς στην πολύ υψηλή επιβάρυνση που επιβάλλουν τα πρακτορεία διανομής Τύπου, τα οποία είναι υπεύθυνα για τον εφοδιασμό των περιπτέρων αυτών με ξένο Τύπο.

Δεν κρίνει η Επιτροπή ότι κατ' αυτόν τον τρόπο, τα πρακτορεία Τύπου που κατέχουν μονοπωλιακή θέση στις ως άνω χώρες παρεμποδίζουν την ελεύθερη κυκλοφορία και την ελευθερία του Τύπου στην Ευρωπαϊκή Ένωση.

Έχει ήδη εξετάσει αναλυτικά η Επιτροπή τον τρόπο διανομής του ημερήσιου και εβδομαδιαίου Τύπου στην Ευρώπη σε ό,τι αφορά τις δυνατότητες που παρέχονται σε όλα τα φύλλα, (ακόμη και εκείνα που εκδίδονται σε μικρές χώρες) να πωληθούν εκτός της χώρας προέλευσής τους;

Στην περίπτωση που έχουν διαπιστωθεί παραβιάσεις των αρχών της ελεύθερης αγοράς, προτίθεται η Επιτροπή να παρέμβει και με ποιόν τρόπο;

Απάντηση του κ. Van Miert εξ ονόματος της Επιτροπής (13 Νοεμβρίου 1997)

Η Επιτροπή δεν έχει λάβει καταγγελίες, ούτε συγκεκριμένα στοιχεία περί ενδεχόμενων καταχρηστικών πρακτικών εκ μέρους πρακτορείων Τύπου, με υποτιθέμενη συνέπεια την παρεμπόδιση της διασυνοριακής πώλησης του έγγραφου Τύπου, γενικά, και των εφημερίδων του Λουξεμβούργου στο Στρασβούργο ή τις Βρυξέλλες, ειδικότερα.

Η Επιτροπή έλαβε όλως προσφάτως τα πορίσματα μελέτης με αντικείμενο την ανάλυση των συστημάτων διανομής έγγραφου Τύπου στο σύνολο των κρατών μελών, τις αλληλεπιδράσεις μεταξύ τους σε διασυνοριακό επίπεδο και τις συνέπειές τους για τη διάρθρωση των τιμών των προϊόντων Τύπου. Η Επιτροπή αναλύει ήδη τα πορίσματα της εν λόγω μελέτης, η οποία παρέχει ορισμένες πληροφορίες σχετικά με τις επιπτώσεις του κόστους διανομής για τις διασυνοριακές πωλήσεις των εφημερίδων. Πάντως, στη μελέτη υπογραμμίζεται η ύπαρξη και άλλων παραγόντων.

Σε περίπτωση που η Επιτροπή διαπιστώσει την ύπαρξη περιορισμών ή καταχρηστικών πρακτικών, μη συμβιβάσιμων με τους κανόνες ανταγωνισμού και με τη λειτουργία της εσωτερικής αγοράς, θα προβεί σε κάθε πρόσφορη ενέργεια κατ' εφαρμογή των διατάξεων της συνθήκης και δεν θα παραλείψει να ενημερώσει σχετικά το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-3252/97 υποβολή: Μιχαήλ Παπαγιαννάκης (GUE/NGL) προς την Επιτροπή (20 Οκτωβρίου 1997)

Θέμα: Οδηγία 94/80/ΕΚ

Εν όψει των δημοτικών εκλογών στην Ελλάδα σε έναν περίπου χρόνο από σήμερα, και επειδή το δικαίωμα του εκλέγειν και εκλέγεσθαι κατά τις δημοτικές και κοινοτικές εκλογές στο κράτος μέλος της κατοικίας συνιστά εφαρμογή της αρχής της ισότητας και της απαγόρευσης διακρίσεων μεταξύ πολιτών της ΕΕ, ερωτάται η Επιτροπή εάν οι αρμόδιες ελληνικές αρχές έχουν θεσπίσει τις αναγκαίες νομοθετικές, κανονιστικές και διοικητικές πράξεις για να συμμορφωθούν προς την οδηγία 94/80/ΕΚ ((ΕΕ L 368 της 31.12.1994, σελ. 38 )). Εάν όχι, σε τί μέτρα πρόκειται να προβεί προκειμένου η προαναφερθείσα κοινοτική οδηγία να γίνει σεβαστή από την Ελλάδα;

Απάντηση του κυρίου Monti εξ'ονόματος της Επιτροπής (9 Δεκεμβρίου 1997)

Η Επιτροπή ενημερώθηκε στις 19 Ιουνίου 1997 για την έκδοση, εκ μέρους της Ελλάδας, του προεδρικού διατάγματος αριθμ. 133 ((βλέπε Επίσημη Εφημερίδα Ελληνικής Δημοκρατίας αριθμ. 121/Α/1997 )) για τη μεταφορά της προαναφερθείσας οδηγίας. Το διάταγμα αυτό στη συνέχεια τροποποιήθηκε από το προεδρικό διάταγμα αριθμ. 164/97 ((βλέπε Επίσημη Εφημερίδα Ελληνικής Δημοκρατίας αριθμ.145/Α/1997 )).

Μετά τη μεταφορά της οδηγίας στο Ελληνικό Δίκαιο, η διαδικασία κατά του εν λόγω κράτους μέλους για παράβαση μιας από τις υποχρεώσεις του δυνάμει της Συνθήκης ΕΚ τέθηκε στο αρχείο.
ΓΡΑΠΤΗ ΕΡΩΤΗΣΗ E-3508/97 υποβολή: Leonie van Bladel (UPE) προς το Συμβούλιο (14 Νοεμβρίου 1997)

Θέμα: Κοινοβουλευτικός έλεγχος των υπηρεσιών πληροφοριών και ασφάλειας στο πλαίσιο της Ατζέντα 2000

1. Γνωρίζει το Συμβούλιο το γεγονός ότι ο κ. Meulmeester, Πρωθυπουργός των Κάτω Χωρών, παρέστη ως σύμβουλος σε συνέδριο της Ευρώπης 2000 που πραγματοποιήθηκε στις 20 Σεπτεμβρίου στο Βουκουρέστι, με θέμα «European models on parliamentary control regarding law enforcement and intelligence organisations» (Ευρωπαϊκά πρότυπα κοινοβουλευτικού ελέγχου σχετικά με την εφαρμογή του δικαίου και τις υπηρεσίες πληροφοριών);

2. Γνωρίζει το Συμβούλιο ότι ο κ. Meulmeester, πρώην διευθυντής της υπηρεσίας πληροφοριών των Κάτω Χωρών για το εξωτερικό (IDB), υπηρεσία η οποία εν τω μεταξύ έχει διαλυθεί, καθώς και ο κ. Hoekstra, πρώην γενικός γραμματέας του ολλανδικού Υπουργείου Εξωτερικών Υποθέσεων, διέταξαν στις Κάτω Χώρες, τούτο δε χωρίς την έγκριση του Κοινοβουλίου, την καταστροφή των φακέλλων της IDB, κυρίως των φακέλλων σχετικά με το Σουρινάμ;

3. Δεν κρίνει το Συμβούλιο ότι υπάλληλοι που δεν σέβονται τους δημοκρατικούς κανόνες στη χώρα τους δεν θα πρέπει επ' ουδενί να συμμετέχουν, στην Ανατολική Ευρώπη, σε δραστηριότητες πληροφόρησης και υποστήριξης σχετικά με τις υπηρεσίες πληροφοριών και ασφάλειας;

4. Μπορεί το Συμβούλιο να ζητήσει από την Επιτροπή να υποβάλει οδηγία η οποία θα απαγορεύει στους υπαλλήλους που παραβίασαν τους δημοκρατικούς κανόνες να συμμετέχουν σε δραστηριότητες πληροφόρησης ή υποστήριξης σχετικά με τις υπηρεσίες πληροφοριών και ασφάλειας;

Απάντηση (20 Ιανουαρίου 1998)

Tα θέματα που θίγει η αξιότιμη κυρία βουλευτής δεν εμπίπτουν στις αρμοδιότητες του Συμβουλίου.
ΓΡΑΠΤΗ ΕΡΩΤΗΣΗ E-3585/97 υποβολή: Kirsten Jensen (PSE) προς την Επιτροπή (13 Νοεμβρίου 1997)

Θέμα: Μόνιμη φυτοϋγειονομική επιτροπή

Μπορεί η Επιτροπή να ανακοινώσει ποιές οργανώσεις εκπροσωπούνται στην μόνιμη φυτοϋγειονομική επιτροπή;

Η Ευρωπαϊκή Ομοσπονδία Συνδικάτων των Μισθωτών Γεωργίας (ΕFA) έχει ζητήσει εδώ και πολύ καιρό να συμμετάσχει στην επιτροπή αυτή. Μπορεί η Επιτροπή να ανακοινώσει για ποιόν λόγο η ΕFA ακόμα δεν έχει γίνει δεκτή ως μέλος της επιτροπής;

Απάντηση του κ. Fischler εξ ονόματος της Επιτροπής (18 Δεκεμβρίου 1997)

Η Μόνιμη Φυτοϋγειονομική Επιτροπή ιδρύθηκε με την απόφαση 76/894/ΕΚ του Συμβουλίου της 23ης Νοεμβρίου 1976 ((ΕΕ L 340 της 09.12.1976 )), και αποτελείται από εκπροσώπους των κρατών μελών υπό την προεδρία εκπροσώπου της Επιτροπής.

Η ανωτέρω επιτροπή εκτελεί τα καθήκοντα που της έχουν ανατεθεί από το Συμβούλιο σχετικά με θέματα που αφορούν τη φυτοϋγεία, όπου και όπως προβλέπουν οι όροι της απόφασης. Σύμφωνα με τον κανονισμό λειτουργίας της εν λόγω επιτροπής, ορισμένες οδηγίες, όπως η οδηγία 79/117/ΕΟΚ περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες ((ΕΕ L 33 της 08.02.1979 )), καθώς και η οδηγία 91/414/ΕΟΚ σχετικά με τη διάθεση στην αγορά φυτοπροστατευτικών προϊόντων ((ΕΕ L 230 της 19.08.1991 )), δεσμεύουν την Επιτροπή να λάβει ορισμένα μέτρα. Η Μόνιμη Φυτοϋγειονομική Επιτροπή γνωμοδοτεί επί των μέτρων που προτείνει η Επιτροπή, στο πλαίσιο της ανωτέρω διαδικασίας λήψης αποφάσεων.

Στην επιτροπή αυτή δεν προβλέπεται να συμμετέχουν εκπρόσωποι επαγγελματικών οργανώσεων. Ωστόσο, οι επαγγελματικές οργανώσεις γνωμοδοτούν στο πλαίσιο συμβουλευτικών επιτροπών, οι οποίες έχουν ιδρυθεί από την Επιτροπή για τους βασικούς τομείς της κοινοτικής γεωργίας. Η προγραμματισμένη αναδιάρθρωση των ανωτέρω επιτροπών προβλέπει την ίδρυση μόνιμης ομάδας εργασίας για θέματα σχετικά με τη φυτοϋγεία.
ΓΡΑΠΤΗ ΕΡΩΤΗΣΗ E-3652/97 υποβολή: Αλέξανδρος Αλαβάνος (GUE/NGL) προς την Επιτροπή (19 Νοεμβρίου 1997)

Θέμα: Πρόγραμμα για τους Ποντίους ελληνικής καταγωγής

Οι επαναπατριζόμενοι Έλληνες από τον Πόντο (Ρώσοι ελληνικής καταγωγής) αποτελούν ομάδα δικαιούχων στα πλαίσια των προγραμμάτων Κοινοτικής πρωτοβουλίας Horizon, Tacis, Phare αλλά και του επιχειρησιακού προγράμματος για «την καταπολέμηση του αποκλεισμού από την αγορά εργασίας» του Β' ΚΠΣ για την Ελλάδα 1994 - 1999. Ερωτάται η Επιτροπή:

1. Ποιές είναι οι ενέργειες για την ενίσχυση των αναφερομένων στα πλαίσια των εν λόγω προγραμμάτων;

2. Τί ποσοστό απορρόφησης υπάρχει ανά ενέργεια για τα έτη 1994, 1995, 96 και 97;

3. Υπάρχουν καθυστερήσεις στις απορροφήσεις και αν ναι ποιές είναι οι κυριότερες αιτίες;

Απάντηση του κ. Flynn εξ ονόματος της Επιτροπής (9 Ιανουαρίου 1998)

Οι επαναπατριζόμενοι Έλληνες από τον Πόντο (Ρώσοι ελληνικής καταγωγής) αποτελούν μια ομάδα στόχο στα πλαίσια του υποπρογράμματος 2 «Μετανάστες, επαναπατριζόμενοι Έλληνες, πολιτικοί πρόσφυγες» του επιχειρησιακού προγράμματος για την «καταπολέμηση του αποκλεισμού από την αγορά εργασίας» (Κοινοτικό πλαίσιο στήριξης για την Ελλάδα 1994-1999).

1. Στο υποπρόγραμμα προβλέπεται η ανάπτυξη ολοκληρωμένων πακέτων μέτρων τα οποία συνιστούν διόδους για την ένταξη της προαναφερόμενης ομάδας στόχου στην αγορά εργασίας. Στα μέτρα αυτά περιλαμβάνονται η προκαταρκτική κατάρτιση (π.χ. διδασκαλία των ελληνικών ως ξένης γλώσσας, διδασκαλία σε επιστήμονες ή εξειδικευμένα επαγγέλματα της επιστημονικής ή επαγγελματικής ορολογίας, πληροφόρηση σχετικά με το νομικό, εργασιακό και κοινωνικό περιβάλλον), η κατάρτιση, η προώθηση της απασχόλησης, συνοδευτικές ή υποστηρικτικές υπηρεσίες (π.χ. κοινωνική και ψυχολογική υποστήριξη, παροχή βοήθειας για τα εξαρτώμενα μέλη, παροχή βοήθειας όσον αφορά προβλήματα στέγασης).

2. Το ποσοστό απορρόφησης για το σύνολο του εν λόγω υποπρογράμματος (οι περισσότερες από τις ενέργειες που εφαρμόστηκαν απευθύνονταν στη συγκεκριμένη ομάδα στόχο) ανήλθε σε 16% το 1994, 0% το 1995, 74% το 1996 και 43% (εκτίμηση) το 1997 των αντίστοιχων προβλεπόμενων ετήσιων πιστώσεων του Ευρωπαϊκού Κοινωνικού Ταμείου (ΕΚΤ).

3. Όπως ήδη αναφέρθηκε σε προηγούμενες απαντήσεις της Επιτροπής σχετικά με τις άλλες ομάδες στόχους του συγκεκριμένου επιχειρησιακού προγράμματος, οι κυριότεροι λόγοι για τη χαμηλή απορρόφηση είναι οι δυσκολίες που συνδέονται με την καινοτόμο προσέγγιση του επιχειρησιακού προγράμματος, η έλλειψη κατάλληλων δομών εφαρμογής και οι δυσκολίες κατά τη διάρκεια της περιόδου 1995-96, ειδικότερα όσον αφορά τη δημιουργία και την εφαρμογή συστημάτων και διαδικασιών που να εγγυώνται την αποτελεσματική εφαρμογή.

Λαμβάνοντας υπόψη την εμπειρία που αποκτήθηκε κατά τη διάρκεια της πρώτης περιόδου εφαρμογής, οι ελληνικές αρχές επεξεργάζονται, επί του παρόντος, μια σε βάθος τροποποίηση του επιχειρησιακού προγράμματος για την ανάπτυξη πολιτικών και μέτρων περισσότερο στοχοθετημένων στις ειδικές ανάγκες της εν λόγω ομάδας ατόμω.
ΓΡΑΠΤΗ ΕΡΩΤΗΣΗ E-3420/97 υποβολή: Αλέξανδρος Αλαβάνος (GUE/NGL) προς την Επιτροπή (31 Οκτωβρίου 1997)

Θέμα: Μέτρα για τους Τσιγγάνους και τους Πομάκους

Το επιχειρησιακό πρόγραμμα «Καταπολέμηση του αποκλεισμού από την αγορά εργασίας «και ειδικά στο Υποπρόγραμμα 3 « Ένταξη και επανένταξη λοιπών κοινωνικών ομάδων που υφίστανται αποκλεισμό από την αγορά εργασίας» το μέτρο 4 απευθύνεται στους Τσιγγάνους και στους Πομάκους για την καταπολέμηση του αναλφαβητισμού, την επαγγελματική τους ανέλιξη και άλλες ενέργειες.

Επειδή υπάρχει χρονοδιάγραμμα για το υποπρόγραμμα 3, ερωτάται η Επιτροπή:

1. Ποιά είναι η πορεία του υποπρογράμματος και ποιές ενέργειες έχουν προχωρήσει;

2. Υπάρχει καθυστέρηση στις απορροφήσεις και αν ναι, ποιές είναι οι κυριότερες αιτίες καθυστέρησης;

Απάντηση του κ. Flynn εκ μέρους της Επιτροπής (12 Δεκεμβρίου 1997)

Η Επιτροπή θα ήθελε να πληροφορήσει το αξιότιμο μέλος του Κοινοβουλίου ότι, σύμφωνα με τα στοιχεία που έχουν υποβάλει οι ελληνικές αρχές, έως τον Ιούλιο του 1997 είχε απορροφηθεί περίπου το 20% του συνολικού προϋπολογισμού για το μέτρο 4 «Τσιγγάνοι και Πομάκοι» του υποπρογράμματος 3 «Λοιπές αποκλειόμενες κοινωνικές ομάδες» του επιχειρησιακού προγράμματος «Καταπολέμηση του αποκλεισμού από την αγορά εργασίας» (κοινοτικό πλαίσιο στήριξης για την Ελλάδα, 1994-1999). Από την εφαρμογή των σχετικών μέτρων έχουν ωφεληθεί συνολικά περί τα 1560 άτομα. Κατά τη συνεδρίαση της επιτροπής παρακολούθησης του επιχειρησιακού προγράμματος, τον Ιούλιο του 1997, εγκρίθηκε ένα κονδύλιο 948.000 ECU (η συμβολή του Ευρωπαϊκού Κοινωνικού Ταμείου) για τις ενέργειες του έτους 1997.

Τα σχέδια που εφαρμόστηκαν περιελάμβαναν ενέργειες που είχαν ως στόχο την καταπολέμηση του κοινωνικού και οικονομικού αποκλεισμού των προαναφερθέντων κοινωνικών ομάδων, όπως βασική κατάρτιση (συμπεριλαμβανομένης της καταπολέμησης του αναλφαβητισμού), κατάρτιση, προώθηση της απασχόλησης και παροχή υπηρεσιών πλαισίωσης και υποστήριξης.

Υπήρξαν καθυστερήσεις όσον αφορά την εφαρμογή του συγκεκριμένου επιχειρησιακού προγράμματος, λόγω των δυσκολιών που ανέκυψαν κατά την εφαρμογή της καινοτόμου του προσέγγισης, της έλλειψης των κατάλληλων δομών εφαρμογής και των δυσκολιών που ανέκυψαν κατά την περίοδο 1995-1996, ειδικά όσον αφορά τη θέσπιση και την εφαρμογή συστημάτων και διαδικασιών που θα εξασφάλιζαν μια πιο αποτελεσματική εφαρμογή.

Λαμβάνοντας υπόψη την εμπειρία από την πρώτη περίοδο εφαρμογής, οι ελληνικές αρχές επεξεργάζονται αυτή τη στιγμή μια εκτεταμένη τροποποίηση του επιχειρησιακού προγράμματος, με στόχο την ανάπτυξη πολιτικών και ενεργειών που θα αντιμετωπίζουν πιο αποτελεσματικά τις συγκεκριμένες ανάγκες των εν λόγω κοινωνικών ομάδων.